SPRÁVA KOMISIE EURÓPSKEMU PARLAMENTU A RADE o uplatňovaní nariadenia (ES) č. 850/2004 o perzistentných organických znečisťujúcich látkach v súlade s článkom 12 ods. 6 nariadenia /* COM/2010/0514 final */





[pic] | EURÓPSKA KOMISIA | Brusel, 28.9.2010 KOM(2010) 514 v konečnom znení SPRÁVA KOMISIE EURÓPSKEMU PARLAMENTU A RADE o uplatňovaní nariadenia (ES) č. 850/2004 o perzistentných organických znečisťujúcich látkach v súlade s článkom 12 ods. 6 nariadenia SPRÁVA KOMISIE EURÓPSKEMU PARLAMENTU A RADE o uplatňovaní nariadenia (ES) č. 850/2004 o perzistentných organických znečisťujúcich látkach v súlade s článkom 12 ods. 6 nariadenia (Text s významom pre EHP) Úvod Nariadenie (ES) 850/2004[1] o perzistentných organických znečisťujúcich látkach (ďalej len „nariadenie“) bolo prijaté v apríli 2004 s cieľom vykonávať Štokholmský dohovor (ďalej len „dohovor“) a Protokol o perzistentných organických znečisťujúcich látkach vyplývajúci z Dohovoru o diaľkovom znečisťovaní ovzdušia prechádzajúcom hranicami štátov (ďalej len „protokol“) v rámci Európskej únie. Nariadenie obsahuje ustanovenia o výrobe, uvádzaní na trh a používaní chemických látok, riadení zásob a nakladaní s odpadmi, ako aj opatrenia na odstránenie neúmyselného uvoľňovania perzistentných organických znečisťujúcich látok. Členské štáty musia navyše zostavovať inventúrne súpisy emisií neúmyselne vyprodukovaných perzistentných organických znečisťujúcich látok, národné realizačné plány a mechanizmy na monitorovanie a výmenu informácií. V článku 12 nariadenia sa vyžaduje, aby členské štáty každý rok predkladali správy o skutočnom objeme výroby a používaní perzistentných organických znečisťujúcich látok a každé tri roky o vykonávaní ostatných ustanovení nariadenia (ďalej len „správy podané podľa článku 12“). Komisia je povinná spracovať správy a začleniť ich spolu s informáciami získanými z Európskeho registra emisií znečisťujúcich látok (EPER)[2], Európskeho registra uvoľňovania a prenosov znečisťujúcich látok (E-PRTR)[3] a z inventúry emisií CORINAIR Programu spolupráce pre monitorovanie a vyhodnocovanie diaľkového šírenia látok znečisťujúcich ovzdušie v Európe (EMEP)[4] do súhrnnej správy. Prvú súhrnnú správu dokončila zmluvná strana v mene Komisie v roku 2009[5] a vychádzala z trojročných správ za roky 2004 – 2006 a z výročných správ za roky 2006 – 2008. V tejto správe sa rozoberajú zistenia súhrnnej správy a pokrok dosiahnutý pri vykonávaní realizačného plánu Spoločenstva[6] do konca roka 2009. V správe sa ďalej nachádzajú odporúčania pre ďalšie kroky s cieľom zabezpečiť úplné vykonávanie nariadenia. Kontrola výroby, uvádzania na trh a používania Výroba V správe sa nehovorí o zámerne vyrobených perzistentných organických znečisťujúcich látkach s výnimkou Rumunska, ktoré v rokoch 2005 a 2006 vyrábalo γ-1,2,3,4,5,6-hexachlórcyklohexán (ďalej len „lindán“). Jeho výroba bola ukončená po pristúpení Rumunska k EÚ a od roku 2007 nebola oznámená žiadna výroba v EÚ. Výnimka pre výrobu DDT ako prechodnej chemickej látky sa nevyužila a z tohto dôvodu nie je relevantná. Uvádzanie na trh, dovoz a používanie Len niekoľko členských štátov oznámilo uvedenie na trh v rámci všeobecnej výnimky pre perzistentné organické znečisťujúce látky používané na laboratórny výskum alebo ako referenčný štandard. Oznámené množstvá sa pohybujú od niekoľko gramov do niekoľkých kilogramov na členský štát za rok. Je pravdepodobné, že celkové množstvo použité na tieto účely je vyššie, ako bolo oznámené, keďže väčšina členských štátov uskutočňuje laboratórny výskum. Látky vyskytujúce sa ako neúmyselné stopové kontaminanty v látkach, prípravkoch alebo výrobkoch neboli oznámené. Pojem neúmyselné stopové kontaminanty nie je v nariadení vymedzený, čo môže brániť jednotnému presadzovaniu. Napríklad jeden členský štát považoval ohňostroj za porušenie ustanovení, len keď koncentrácia perzistentných organických znečisťujúcich látok presahovala prahovú hodnotu stanovenú v prílohe IV k uvedenému nariadeniu, čo znamená, že prahová hodnota súvisiaca s odpadom sa použila ako vymedzenie pojmu neúmyselné stopové kontaminanty. Akcia č. 1: Komisia má objasniť pojem „neúmyselné stopové kontaminanty“. | V nariadení sa stanovujú výnimky pre látky, ktoré sa vyskytujú ako zložka výrobkov vyrobených alebo používaných predo dňom nadobudnutia účinnosti uvedeného nariadenia. V prípade zistenia takéhoto výrobku členské štáty o tom okamžite informujú Komisiu. Holandsko zistilo polychlórované bifenyly v niektorých hydraulických systémoch, transformátoroch, spínacích skrinkách a kondenzátoroch. Odporúčanie č. 1: Členské štáty majú pokračovať v identifikovaní výrobkov obsahujúcich perzistentné organické znečisťujúce látky a podávať o nich správu Komisii. | Malé množstvá lindánu boli uvedené na trhu v Rakúsku, Írsku a Nemecku ako aktívna látka vo farmaceutických výrobkoch na humánne použitie a vo veterinárnych liečivách. Táto látka bola vyradená z používania v priebehu roku 2007 s cieľom splniť termín na vyradenie ustanovený v nariadení. V rokoch 2005 a 2006 doviezlo Španielsko z Rumunska 7,8 a 12 ton lindánu v uvedenom poradí. Španielsko a Fínsko vyjadrili súhlas s dovozom lindánu do 31. decembra 2007 v rámci Rotterdamského dohovoru. Fínsko povolilo používanie lindánu v biocídnych výrobkoch a Španielsko v topických insekticídoch na používanie v rámci verejného zdravotníctva. Porušeni a Oznámené boli tri prípady porušenia. Írsko oznámilo, že začiatkom roku 2008 uviedlo na trh malé množstvá lindánu v liekoch. Dánsko zistilo prítomnosť hexachlórobenzénu v pyrotechnických výrobkoch v roku 2008. V roku 2009 Rakúsko potvrdilo prítomnosť hexachlórobenzénu v 20 % testovaných pyrotechnických výrobkoch v množstve až 4 %. Všetky tri členské štáty prijali opatrenia potrebné na stiahnutie výrobkov nespĺňajúcich požiadavky nariadenia z trhu. Odporúčanie č. 2: Členské štáty majú zintenzívniť kontroly súladu výrobkov s ustanoveniami nariadenia (ES) č. 765/2008[7], ktorým sa stanovujú požiadavky akreditácie a dohľadu nad trhom v súvislosti s uvádzaním výrobkov na trh. | Predchádzanie výrobe a používaniu nových chemických látok, ktoré vykazujú znaky perzistentných organických znečisťujúcich látok Ustanovenia týkajúce sa predchádzania výrobe, uvádzania na trh a používania nových látok vykazujúcich znaky perzistentných organických znečisťujúcich látok boli začlenené do nového regulačného rámca pre chemické látky, pesticídy a biocídy. Podľa nariadenia REACH môžu autorizácii podliehať látky, ktoré sú perzistentné, bioakumulatívne a toxické alebo veľmi perzistentné a veľmi bioakumulatívne. V prípade látok, ktoré boli vyrobené alebo dovezené v množstve 10 ton alebo viac, je potrebné vykonať hodnotenie chemickej bezpečnosti zahŕňajúce posúdenie perzistentných, bioakumulatívnych a toxických vlastností, ako aj veľmi perzistentných a veľmi bioakumulatívnych vlastností. V prípade množstva vyššieho ako 100 ton je na registráciu potrebné vykonať špecifické testy na posúdenie perzistentných, bioakumulatívnych a toxických látok. Podľa nariadenia (ES) č. 1107/2009[8] o uvádzaní prípravkov na ochranu rastlín na trh možno účinnú látku, safener alebo synergent schváliť iba vtedy, ak sa nepovažujú za perzistentnú organickú znečisťujúcu látku, perzistentnú, bioakumulatívnu a toxickú látku alebo veľmi perzistentnú a veľmi bioakumulatívnu látku. Látka sa musí považovať za látku, ktorá sa má nahradiť, ak spĺňa dve z kritérií pre perzistentnú, bioakumulatívnu a toxickú látku. Návrh nariadenia Komisie KOM(2009) 267 o biocídnych výrobkoch radí perzistentné, bioakumulatívne a toxické látky medzi látky, ktoré by sa mali nahradiť a nemali by sa považovať látky s nízkym rizikom. Zásoby Štyri členské štáty oznámili, že vlastnia zásoby pesticídov obsahujúcich perzistentné organické znečisťujúce látky. Španielsko oznámilo 5 000 ton lindánu uskladneného v kontrolovaných podmienkach. Bulharsko, Maďarsko a Litva oznámili približne 15 000 ton zastaraných pesticídov s neznámym obsahom perzistentných organických znečisťujúcich látok. Z vývozných oznámení, ktoré predložilo Nemecko podľa nariadenia (ES) č. 689/2008[9] o vývoze a dovoze nebezpečných chemikálií a správ podaných podľa článku 12 vyplýva, že Nemecko vlastní zásoby lindánu. Desať členských štátov oznámilo zásoby v objeme viac ako 91 000 ton zariadení obsahujúcich polychlórované bifenyly. Tieto zásoby môžu byť väčšie, keďže niektoré členské štáty môžu v tejto veci podávať správy len podľa smernice 96/59/ES[10] o zneškodnení polychlórovaných bifenylov a polychlórovaných terfenylov (ďalej len „smernica o polychlórovaných bifenyloch“). V súlade so smernicou o polychlórovaných bifenyloch všetky členské štáty vypracovali inventúrne súpisy zariadení obsahujúcich polychlórované bifenyly s objemom viac ako 5 dm³, plány na ich likvidáciu a plány na zber a likvidáciu menších zariadení. Členské štáty pokračujú vo svojom úsilí o odstránenie polychlórovaných bifenylov a zariadení kontaminovaných polychlórovanými bifenylmi, keďže malé zariadenia sa musia zlikvidovať čo najskôr a zariadenia s obsahom polychlórovaných bifenylov v objeme viac ako 5 dm³ sa musia zlikvidovať najneskôr v roku 2010. Akcia č. 2: Komisia má po uplynutí termínu v roku 2010 overiť vykonanie tohto ustanovenia a vypracovať správu. Akcia č. 3: Komisia má objasniť povinnosť predložiť správu v súvislosti s polychlórovanými bifenylmi. | Zn IžOVANIE, MINIMALIZOVANIE, VYLÚčENIE ÚNIKOV A INVENTARIZÁCIA EMISIÍ Inventarizácia emisií (podľa protokolu, dohovoru a registra E-PRTR) Protokol obsahuje povinnosť viesť inventúrne súpisy emisií polychlórovaných dibenzo-p-dioxínov/dibenzofuránov, polycyklických aromatických uhľovodíkov a hexachlórbenzénov vypúšťaných do ovzdušia[11] a každoročne ich predkladať dátovému centru EMEP[12]. Svoje odhady emisií polychlórovaných dibenzo-p-dioxínov/dibenzofuránov a polycyklických aromatických uhľovodíkov pravidelne oznamuje 24 členských štátov, 21 členských štátov oznamuje odhady emisií hexachlórbenzénov a 18 členských štátov dobrovoľne oznamuje odhady emisií polychlórovaných bifenylov. Celková výška emisií v EÚ za rok 2007 bola 2,21 kg I-TEQ polychlórovaných dibenzo-p-dioxínov/dibenzofuránov, 1 369 ton polycyklických aromatických uhľovodíkov, 657 ton hexachlórbenzénov a 2,9 tony polychlórovaných bifenylov. Odporúčanie č. 3: Členské štáty majú pravidelne oznamovať komplexné údaje o emisiách orgánu EMEP. | Dohovor do väčšej miery vychádza z prístupu založeného na zdrojoch než program EMEP a zahŕňa aj emisie vypúšťané do pôdy a do vody. Komisia aktívne prispela k rozvoju globálneho štandardizovaného nástroja na identifikáciu a kvantifikáciu vypúšťania polychlórovaných dibenzo-p-dioxínov/dibenzofuránov, aby pomohla krajinám vytvoriť inventúrne súpisy uvoľňovaných látok. Niektoré členské štáty uplatnili túto metodiku vo svojich akčných plánoch. Európsky register uvoľňovania a prenosov znečisťujúcich látok (E-PRTR) bol ustanovený nariadením (ES) č. 166/2006[13]. Obsahuje údaje o emisiách približne z 24 000 priemyselných zariadení v 65 hospodárskych činnostiach pre 91 znečisťujúcich látok vrátane všetkých perzistentných organických znečisťujúcich látok. Údaje z referenčných rokov 2007 a 2008 sú verejne dostupné. Z údajov za rok 2007 nečakane vyplýva, že uvoľňované látky sa neoznamovali len v prípade neúmyselne vyprodukovaných perzistentných organických znečisťujúcich látok, ale aj v prípade úmyselne vyprodukovaných perzistentných organických znečisťujúcich látok, ako sú aldrín (153 kg), dieldrín (143 kg), endrín (98 kg), heptachlór (2 kg), DDT (3 kg) a hexachlórcyklohexán (263 kg). Odporúčanie č. 4: Členské štáty majú vyšetriť príčinu uvoľnenia zakázaných látok a prijať primerané opatrenia. | Medzi údajmi EMEP a E-PRTR existuje niekoľko rozdielov. Register E-PRTR sa týka len rozsiahlych bodových zdrojov kontaminácie a oznámené emisie by nemali presiahnuť úroveň celkových národných emisií oznámených v rámci EMEP, medzi ktoré patria všetky antropogenické emisie, ktoré sa vyskytujú v zemepisnej oblasti danej krajiny. Sedem členských štátov však oznámilo do registra E-PRTR vyššie emisie, ako sú celkové národné emisie. Niektoré perzistentné organické znečisťujúce látky boli oznámené len registru E-PRTR a nie registru EMEP, aj keď registru EMEP sa mohli oznámiť tie isté údaje. Odporúčanie č. 5: Členské štáty majú zabezpečiť konzistentnosť predkladania správ o emisiách a maximalizovať ich používanie. | Minimalizácia emisií Pri revízii referenčných dokumentov (BREF) najlepších dostupných techník (BAT) sa získali nové informácie týkajúce sa prevencie a kontroly vytvárania a uvoľňovania perzistentných organických znečisťujúcich látok do životného prostredia. Revidovaný referenčný dokument o cemente, vápne a oxide horečnatom bol prijatý v prvej polovici roka 2010 a obsahuje aktualizované závery o najlepších dostupných technikách prevencie a odstránenia perzistentných organických znečisťujúcich látok, najmä polychlórovaných dibenzo-p-dioxínov/dibenzofuránov. Akcia č. 4: Komisia má dokončiť prebiehajúcu revíziu referenčného dokumentu o železe a oceli a o neželezných kovoch. | Preskúmal sa vplyv zahrnutia spaľovacích zariadení do 50 MW do rozsahu revidovanej smernice 2008/1/ES[14] o integrovanej prevencii a kontrole znečisťovania životného prostredia (ďalej len „smernica IPPC“)[15],[16]. Zníženie prahovej hodnoty kapacity na 20 MW by malo vplyv na 3 200 zariadení, čo by viedlo k výraznému zníženiu emisií tuhých látok a potenciálne aj perzistentných organických znečisťujúcich látok. Komisia zahrnula tieto zariadenia do svojho návrhu revízie. Pre spaľovne odpadu a zariadenia na spoluspaľovanie sa vyhodnotila možnosť uplatňovania nepretržitých meraní polychlórovaných dibenzo-p-dioxínov/dibenzofuránov a monitorovania dioxínom podobných polychlórovaných bifenylov[17]. Nepretržitý odber vzoriek polychlórovaných dibenzo-p-dioxínov/dibenzofuránov je možný a úspešne sa vykonáva v mnohých členských štátoch, najmä v Belgicku. Jeho povinné využívanie by zlepšilo informácie o emisiách a harmonizáciu príslušných právnych predpisov. Hospodársky vplyv na úrovni odvetvia je obmedzený, mohol by však byť výrazný pre malé spaľovne. V návrhu na revíziu smernice IPPC je uvedená možnosť stanovenia dátumu pre nepretržité meranie polychlórovaných dibenzo-p-dioxínov/dibenzofuránov uvoľňovaných do ovzdušia. Štúdie o monitorovaní dioxínom podobných polychlórovaných bifenylov boli nejednoznačné. Komisia poverila Európsky výbor pre normalizáciu (CEN) dokončením analytickej normy na meranie emisií dioxínom podobných polychlórovaných bifenylov do ovzdušia. Testovacie merania v teréne sa uskutočnili v rokoch 2008 a 2009. Štandardná metóda sa očakáva v roku 2011. V kontexte smernice 2009/125/ES o požiadavkách na ekodizajn energeticky významných výrobkov sa analyzoval vplyv na životné prostredie vrátane emisií polychlórovaných dibenzo-p-dioxínov/dibenzofuránov zo spaľovacích zariadení na pevné palivá[18] spolu s odporúčaniami na zlepšenie ich environmentálnej účinnosti. Akcia č. 5: Komisia má predložiť vykonávacie opatrenia zamerané na stanovenie minimálnych požiadaviek na ekodizajn pre spaľovacie zariadenia na pevné palivá. | Analyzovali sa metódy a postupy zamerané na odhad emisií polychlórovaných dibenzo-p-dioxínov/dibenzofuránov z rôznych domácich zdrojov, ako aj na zníženie týchto emisií[19]. Správa zároveň definuje prekážky brániace presnému odhadu a účinným opatreniam. Závery a odporúčania boli predložené vnútroštátnym orgánom a rozhodujúcim činiteľom vo forme brožúry[20]. NAKLADANIE S ODPADOM Nariadenie bolo štyrikrát zmenené a doplnené v súvislosti s ustanoveniami o odpade. Koncentračné limity uvedené v prílohách IV a V sa ustanovili nariadeniami (ES) č. 1195/2006[21] a 172/2007[22]. Príloha V sa zmenila a doplnila nariadením (ES) č. 323/2007[23] s cieľom umožniť predbežnú úpravu pred trvalým uložením odpadov obsahujúcich perzistentné organické znečisťujúce látky. Prílohy IV a V sa ďalej zmenili a doplnili nariadením (ES) č. 304/2009[24] s cieľom zosúladiť ich s aktualizovanými všeobecnými technickými usmerneniami pre nakladanie s odpadom z perzistentných organických znečisťujúcich látok Bazilejského dohovoru, čo viedlo k začleneniu operácie „R4 recyklácia/spätné získavanie kovov a kovových zlúčenín“ ako prijateľnej operácie zameranej na likvidáciu alebo nezvratnú premenu perzistentných organických znečisťujúcich látok na odpad. Nariadením sa za určitých podmienok povoľujú možnosti alternatívneho nakladania s odpadom, ako je likvidácia alebo nezvratná premena perzistentných organických znečisťujúcich látok na odpad, ak nepresahujú koncentračné limity stanovené v prílohe V k uvedenému nariadeniu. Komisia v rozhodnutí 2009/63/ES[25] stanovila formát na predkladanie údajov s cieľom zjednodušiť povinné predkladanie oznámení a ich odôvodnenie týkajúce sa využívania tejto výnimky. Doložku o výnimke využili dva členské štáty. Nemecko v roku 2008 povolilo uskladnenie 50 ton stavebného a demolačného odpadu obsahujúceho polychlórované bifenyly na podzemnú skládku pre nebezpečný odpad. Fínsko v roku 2009 povolilo po stabilizácii uloženie 2 000 ton pôdy kontaminovanej polychlórovanými dibenzo-p-dioxínmi/dibenzofuránmi na skládku pre nebezpečný odpad. Dánsko, Francúzsko, Holandsko a Slovenská republika vo svojich národných realizačných plánoch uviedli, že nemajú v úmysle využiť túto výnimku. Hoci túto výnimku využilo len niekoľko členských štátov, je potrebné uviesť, že od zavedenia koncentračných limitov ubehol relatívne krátky čas a že ešte stále je potrebné zlikvidovať významné množstvá zásob perzistentných organických znečisťujúcich látok. Okrem toho budú do nariadenia zahrnuté ďalšie perzistentné organické znečisťujúce látky. Nemožno vylúčiť, že pre tieto látky bude potrebné ďalšie využívanie výnimiek. Z tohto dôvodu sa v súčasnosti nepredpokladajú žiadne zmeny existujúcej doložky o výnimke. Realizačné plány Do dnešného dňa ratifikovalo dohovor 24 členských štátov. Írsko, Taliansko a Malta podpísali dohovor v máji 2001, ale zatiaľ ho neratifikovali. Odporúčanie č. 6: Členské štáty majú ukončiť ratifikačný proces. | Devätnásť členských štátov doteraz vypracovalo národné realizačné plány, ktoré predložili Sekretariátu dohovoru a Komisii. Pre Portugalsko a Grécko uplynula dvojročná lehota od nadobudnutia účinnosti dohovoru na vypracovanie realizačných plánov a ešte stále prebieha pre Estónsko, Poľsko a Maďarsko. Účasť verejnosti na rozvoji národného realizačného plánu sa vo všeobecnosti zabezpečila prostredníctvom konzultácií so zúčastnenými stranami a odborníkmi počas procesu príprav. Ako súčasť národných realizačných plánov by sa mali vypracovať národné akčné plány o opatreniach zameraných na identifikáciu, charakterizovanie a minimalizovanie uvoľňovania neúmyselne vyprodukovaných perzistentných organických znečisťujúcich látok. Všetky členské štáty, ktoré dokončili svoje národné realizačné plány, vypracovali aj národné akčné plány. Okrem toho, Poľsko, ktoré neoznámilo svoj národný realizačný plán, ohlásilo existenciu národného akčného plánu. Identifikácia zdrojov emisií neúmyselne vyprodukovaných perzistentných organických znečisťujúcich látok sa prevažne vykonáva na základe kontroly porovnaním s kategóriami emisií špecifikovaných v rámci platných právnych predpisov EÚ (smernica IPPC, nariadenie E-PRTR, smernica PCB) alebo pomocou medzinárodných nástrojov (EMEP/EEA a v niektorých prípadoch aj súbor nástrojov UNEP pre dioxín). Niekoľko členských štátov oznámilo ďalšie činnosti, ako sú štúdie na identifikáciu nových zdrojov perzistentných organických znečisťujúcich látok alebo na identifikáciu kontaminovaných miest. Charakterizovanie zdroja sa vykonáva pomocou merania alebo odhadu emisií na základe údajov o aktivite pochádzajúcich zo štatistických úradov a faktorov emisií z príručky EMEP/EEA alebo súboru nástrojov UNEP pre dioxín. Opatrenia na minimalizovanie uvoľňovania perzistentných organických znečisťujúcich látok sú v prevažnej miere založené na dosiahnutí súladu s právnymi predpismi EÚ. Tieto opatrenia zahŕňajú požiadavky na environmentálne povolenia v rámci smernice IPPC, identifikáciu a likvidáciu zásob polychlórovaných bifenylov v rámci smernice o polychlórovaných bifenyloch, kontrolu emisií do vody s cieľom zabezpečiť súlad s rámcovou smernicou o vode[26] a ostatnými právnymi predpismi o vode a likvidáciu odpadu z perzistentných organických znečisťujúcich látok v súlade s týmto nariadením. Okrem toho existuje aj niekoľko opatrení, ktoré boli oznámené na vnútroštátnej úrovni, ako napr. zavedenie zákazu otvoreného spaľovania s cieľom minimalizovať emisie, propagačné a vzdelávacie činnosti o riadnom spaľovaní biopalív, plány na zákonné emisné požiadavky na kachle, pece a bojlery, ako aj zavedenie zákonných emisných požiadaviek na krematóriá. Odporúčanie č. 7: Členské štáty majú dokončiť národné realizačné plány vrátane národných akčných plánov a zvážiť ich aktualizáciu. | V roku 2007 bol vypracovaný realizačný plán Spoločenstva[27]. V tomto pláne sa identifikujú existujúce opatrenia na úrovni EÚ týkajúce sa perzistentných organických znečisťujúcich látok, vyhodnocuje sa ich účinnosť a primeranosť, pokiaľ ide o plnenie záväzkov dohovoru, identifikujú sa potreby ďalších opatrení na úrovni Únie a stanovuje plán na realizáciu ďalších opatrení. Z 32 akcií identifikovaných v realizačnom pláne Spoločenstva prebieha 12 (akcie č. 1, 7, 9, 11, 23, 25 – 27, 29 – 32) a pre 20 akcií bol stanovený konečný termín. Z nich bolo dokončených 15 akcií, zatiaľ čo 5 akcií (akcie č. 2, 4, 14, 19 a 22) sa ešte musia dokončiť. Akcia č. 6: Komisia má pokračovať v akciách, ktoré prebiehajú, dokončiť akcie, ktoré ešte neboli ukončené, a aktualizovať realizačný plán Spoločenstva ako výsledok technického a legislatívneho rozvoja v danej oblasti, zahrnúť do dohovoru 9 nových látok a zistenia uvedené v tejto správe. | Monitorovanie Všetky členské štáty s výnimkou Maďarska oznámili, že zaviedli environmentálne monitorovanie perzistentných organických znečisťujúcich látok. Medzi tieto látky patria prevažne polychlórované dibenzo-p-dioxíny/dibenzofurány a polychlórované bifenyly, ale aj perzistentné organické znečisťujúce látky v pesticídoch alebo polycyklické aromatické uhľovodíky. Z dostupných údajov však, nanešťastie, nebolo možné vykonať analýzu vývoja v čase, priestorovej distribúcie ani základných ustanovení na úrovni EÚ, a teda ani hodnotenie účinnosti politiky. Informácie, ktoré poskytli členské štáty na hodnotenie účinnosti politiky, neobsahujú potrebné podrobnosti. Prvotné údaje, ktoré by boli vhodné na tieto účely, sú rozptýlené vo viacerých databázach v rozličných formátoch. Z tohto dôvodu možno tieto údaje analyzovať len s ťažkosťami. Tieto údaje nie je možné ani porovnať. Akcia č. 7: Komisia má zvážiť založenie strediska pre údaje o chemických látkach, ktoré umožní zhromažďovanie, dostupnosť, výmenu a porovnávanie údajov chemického monitorovania vrátane údajov z nedávno spustených činností v oblasti biologického monitorovania ľudí. | Výmena informácii Výmena informácií medzi členskými štátmi a Komisiou je zabezpečená prostredníctvom pravidelných schôdzí príslušných orgánov. Svoje príslušné orgány vymenovalo 26 členských štátov. Estónsko tak ešte neurobilo. Webová aplikácia spravovaná Komisiou sa používa na spoločné využívanie informácií príslušnými orgánmi a pozorovateľmi skupiny. Výmena informácií je okrem toho zabezpečená aj prostredníctvom stretnutí pracovných skupín a zasadnutí príslušných orgánov zriadených v rámci iných právnych predpisov. Výmena informácií s tretími krajinami je okrem iného zabezpečená aj prostredníctvom účasti na medzinárodných zasadnutiach a v pracovných skupinách v rámci dohovoru. Členské štáty priebežne predkladajú správy o zvyšovaní informovanosti, poskytovaní informácií verejnosti a vzdelávacích aktivitách. Medzi typické postupy patria špecificky zamerané webové stránky, brožúry, dokumenty s usmerneniami a semináre. Technická pomoc Komisia poskytla sekretariátu dobrovoľnú podporu pre hodnotenie účinnosti a pre súbor nástrojov pre dioxíny. Niektoré členské štáty oznámili početné aktivity v oblasti pomoci, pričom iné neboli schopné poskytnúť žiadnu podporu. Sedemnásť členských štátov je darcami v rámci Globálneho environmentálneho fondu (GEF), ktorý je finančným mechanizmom dohovoru. Poskytnutá pomoc zahŕňa podporu účasti na konferenciách strán, identifikáciu a likvidáciu zásob, hospodárenie s odpadom, odber vzoriek a analytické metódy, monitorovanie a dekontamináciu, vypracovanie národných realizačných plánov a právnych rámcov, výskum a činnosti zamerané na budovanie kapacít. Medzi Komisiou a členskými štátmi neexistuje dostatočná koordinácia, pokiaľ ide o ich priamu podporu dohovoru, ktorá by mohla zlepšiť účinnosť podpory a zabezpečiť, aby sa Únia pri riadení budúcich činností väčšmi presadzovala. Odporúčanie č. 8: Komisia a členské štáty majú koordinovať svoju dobrovoľnú podporu sekretariátu dohovoru. Tie členské štáty, ktoré ešte nie sú darcami v rámci GEF, by mali túto možnosť zvážiť. | Podávanie správ Formát predkladania ročných a trojročných správ podaných podľa článku 12 bol ustanovený rozhodnutím Komisie 2007/639/ES[28]. Dvadsaťtri členských štátov predložilo svoju prvú trojročnú správu, ktorá sa týkala najmä obdobia rokov 2004 – 2006. Za rok 2006 bolo prijatých 14 výročných správ, za rok 2007 to bolo 21 správ a za rok 2008 bolo prijatých 21 správ. Estónsko, Grécko, Malta a Portugalsko doteraz nepredložili žiadnu správu. Odporúčanie č. 9: Členské štáty majú Komisii pravidelne predkladať správy. | Úlohou prijatého formátu na predkladanie správ je zjednodušiť prvé predkladanie správ. Hlavná časť formátu je relevantná aj pre ďalšie správy, ale niektoré časti trojročnej správy sú relevantné len pre prvú správu. Akcia č. 8: Komisia má preskúmať súčasný formát predkladania správ so zreteľom na zlepšenie jeho zrozumiteľnosti a použiteľnosti (monitorovaných) údajov, aby bol kompatibilný so zásadami spoločného systému environmentálnych informácií[29] . | Pokuty Väčšina členských štátov stanovila pravidlá o pokutách v súvislosti s článkami 3, 5 a 7 nariadenia. Len Maďarsko neoznámilo žiadne prísne pravidlá o pokutách za porušenie predpisov a Španielsko, Írsko a Švédsko oznámili, že navrhli pravidlá o pokutách, ktoré však ešte nenadobudli účinnosť. Pokuty sa vo všeobecnosti stupňujú v závislosti od typu porušenia a orgánu, ktorý sa ho dopustil. Patria k nim sankcie (od niekoľkých eur až po 10 miliónov EUR) a trest odňatia slobody (od niekoľkých dní až do 5 rokov). Presadzovanie sa zabezpečuje na základe pravidelných inšpekcií vo väčšine členských štátov. Mieru presadzovania nie je možné posúdiť. Doteraz boli oznámené tri prípady porušenia predpisov; pozri oddiel 2.2. Vo všetkých prípadoch boli prijaté opatrenia zamerané na stiahnutie výrobku z trhu, pokiaľ však ide o udelenie pokuty, nie sú k dispozícii žiadne informácie. Akcia č. 9: Komisia má objasniť situáciu týkajúcu sa pokút a prijať príslušné opatrenia. | Závery Pokiaľ ide o úmyselne vyprodukované perzistentné organické znečisťujúce látky, požiadavky nariadenia boli do veľkej miery splnené. Výroba, uvádzanie na trh a používanie boli postupne zrušené; vypracovali sa inventúrne súpisy zásob, ktoré sa v súčasnosti aktualizujú. Členské štáty sa naďalej snažia zlikvidovať zásoby, najmä so zreteľom na konečný termín do konca roka 2010 stanovený pre zariadenia s obsahom polychlórovaných bifenylov. Zaviedla sa inventarizácia emisií neúmyselne vyprodukovaných perzistentných organických znečisťujúcich látok, inventúrne súpisy však neobsahujú dostatočné množstvo informácií a nie sú konzistentné. Nedostatok informácií sa týka nedostatočného pokrytia zdrojov, zložiek životného prostredia, množstva perzistentných organických znečisťujúcich látok a zmien týkajúcich sa úplnosti odhadov a metodiky predkladania správ. Nezrovnalosti boli zistené aj v prípade odhadov emisií v registroch E-PRTR a EMEP. Nedostatok údajov o emisiách je kritický najmä v prípade vodných a pôdnych zložiek a v prípade emisií hexachlórbenzénov a polychlórovaných bifenylov, no zlepšenie predkladania správ by bolo prínosom pre všetky hodnotenia. Týka sa to potreby aktualizovať, podrobnejšie špecifikovať a revidovať používanie emisných koeficientov. Túto problematiku bude možné vyriešiť pomocou prebiehajúcich procesov revízie príručky EMEP/EEA a súboru nástrojov UNEP pre dioxín. Systematická výmena údajov medzi orgánmi členských štátov o uplatňovaných metodikách by bola ďalším nástrojom na zlepšenie spoľahlivosti odhadov. Vypracovanie národných realizačných plánov v súlade s požiadavkami dohovoru a súvisiace vytvorenie národných akčných plánov pre neúmyselne uvoľňované perzistentné organické znečisťujúce látky ešte nebolo dokončené a v mnohých členských štátoch sa dokonca ani nezačalo. Devätnásť členských štátov vypracovalo národné realizačné plány a súvisiace národné akčné plány, ktoré predložili Sekretariátu dohovoru. Národné akčné plány vo všeobecnosti obsahujú opis opatrení s cieľom identifikovať, charakterizovať a minimalizovať uvoľňovanie neúmyselne vyprodukovaných perzistentných organických znečisťujúcich látok. Prioritou je rozšírenie inventúr polychlórovaných dibenzo-p-dioxínov/dibenzofuránov a polycyklických aromatických uhľovodíkov o inventúry polychlórovaných bifenylov a hexachlórbenzénov. V mnohých členských štátoch ešte stále prebiehajú opatrenia zamerané na presadzovanie smernice IPPC, najlepšej dostupnej techniky a ostatných emisných limitov EÚ. Novou prioritnou otázkou sa stalo domáce spaľovanie (v dôsledku úsilia o nahradenie používania fosílnych palív) spolu s likvidáciou zásob a environmentálnou záťažou, ako aj otvorené spaľovanie odpadu. Ustanovenia týkajúce sa odpadu sa náležite vykonávajú. Stanovila sa prahová koncentrácia pre vyšší a nižší obsah perzistentných organických znečisťujúcich látok. Nepredpokladá sa zmena platnej doložky o výnimke stanovujúcej možnosť zlikvidovať odpad za mimoriadnych okolností ako alternatíva k likvidácii alebo nezvratnej premene obsahu perzistentných organických znečisťujúcich látok. Väčšina členských štátov zaviedla environmentálne monitorovanie perzistentných organických znečisťujúcich látok. Neexistuje však žiadna databáza na úrovni EÚ, ktorá by umožňovala vyhodnotiť dlhodobý vývoj v oblasti životného prostredia, ani dostatok informácií od členských štátov na vyhodnotenie účinnosti politiky na úrovni EÚ. Je nevyhnutný komplexnejší a podrobnejší súhrn porovnateľných údajov monitorovania na úrovni EÚ a vytvorenie spoločného informačného systému. Dodržiavanie povinnosti predkladania správ nie je uspokojivé. Mnohé členské štáty nerešpektovali povinnosť predložiť správu. Kvalita poskytovaných informácií sa musí zlepšiť. Pre formát predkladania správ by bola prínosom revízia zameraná na zvýšenie zrozumiteľnosti a kompatibility so zásadami spoločného systému environmentálnych informácií. Lepšia koordinácia pomoci EÚ by zlepšila jej účinnosť a viditeľnosť. Komisia bude s členskými štátmi naďalej spolupracovať na zlepšení vykonávania s cieľom chrániť ľudské zdravie a životné prostredie pred perzistentnými organickými znečisťujúcimi látkami. Použité skratky a jednotky BAT Najlepšie dostupné techniky BREF Referenčný dokument najlepších dostupných techník CAs Príslušné orgány CEN Európsky výbor pre normalizáciu CIP Realizačný plán Spoločenstva CORINAIR Systém inventarizácie emisií znečisťujúcich látok do atmosféry DDT Dichlórdifenyltrichlóretán EEA Európska environmentálna agentúra EMEP Program spolupráce pre monitorovanie a vyhodnocovanie diaľkového šírenia látok znečisťujúcich ovzdušie v Európe EPER Európsky register emisií znečisťujúcich látok E-PRTR Európsky register uvoľňovania a prenosov znečisťujúcich látok GEF Globálny environmentálny fond HCB Hexachlórbenzén IPPC Integrovaná prevencia a kontrola znečisťovania I-TEQ Medzinárodný ekvivalent toxicity MW Megawatt NAP Národný akčný plán NIP Národný realizačný plán PAHs Polycyklické aromatické uhľovodíky PBT Perzistentné, bioakumulatívne, toxické látky PCBs Polychlórované bifenyly PCDD/Fs Polychlórované dibenzo-p-dioxíny a polychlórované dibenzofurány PCTs Polychlórované terfenyly POPs Perzistentné organické znečisťujúce látky REACH Registrácia, hodnotenie, autorizácia a obmedzovanie chemických látok SSEI Spoločný systém environmentálnych informácií UNEP Environmentálny program OSN UTC Neúmyselné stopové kontaminanty vPvB Veľmi perzistentné, veľmi bioakumulatívne látky [1] Ú. v. EÚ L 229, 29.6.2004, s. 5. [2] EPER (Európsky register emisií znečisťujúcich látok) bol vytvorený na základe rozhodnutia Komisie 2000/479/ES. [3] E-PRTR (Európsky register uvoľňovania a prenosov znečisťujúcich látok) bol vytvorený na základe nariadenia (ES) 166/2006. [4] EMEP (Program spolupráce pre monitorovanie a vyhodnocovanie diaľkového šírenia látok znečisťujúcich ovzdušie v Európe). [5] http://ec.europa.eu/environment/pops/index_en.htm. Zmluvná strana, ktorá vypracovala túto správu, nesie zodpovednosť za jej obsah. [6] SEK(2007) 341 [7] Ú. v. EÚ L 218, 13.8.2008, s. 30. [8] Ú. v. EÚ L 309, 24.11.2009, s. 1. [9] Ú. v. EÚ L 204, 31.7.2008, s. 1. [10] Ú. v. ES L 243, 24.9.1996, s. 31. [11] Podľa osobitného dokumentu s usmerneniami EMEP/CORINAIR, ktorý bol aktualizovaný usmerneniami pre predkladanie údajov o emisiách podľa Dohovoru o diaľkovom znečisťovaní ovzdušia prechádzajúcom hranicami štátov a spoločnej príručky EMEP/EHP na inventúru emisií znečisťujúcich ovzdušie. [12] http://www.ceip.at/emission-data-webdab/ [13] Ú. v. EÚ L 33, 4.2.2006, s. 1. [14] Ú. v. EÚ L 24, 29.1.2008, s. 8. [15] http://circa.europa.eu/Public/irc/env/ippc_rev/library?l=/gathering_amendments/final_report/factsheet_combustion/_EN_1.0_&a=d [16] http://circa.europa.eu/Public/irc/env/ippc_rev/library?l=/combustion_20-50/final_report&vm=detailed&sb=Title [17] http://circa.europa.eu/Public/irc/env/ippc_rev/library?l=/waste_incineration/final_report [18] http://www.ecoaircon.eu/ [19] http://ec.europa.eu/environment/dioxin/pdf/report09.pdf [20] http://ec.europa.eu/environment/dioxin/pdf/brochure09.pdf [21] Ú. v. EÚ L 217, 8.8.2006, s. 6. [22] Ú. v. EÚ L 55, 23.2.2007, s. 1. [23] Ú. v. EÚ L 85, 27.3.2007, s. 3. [24] Ú. v. EÚ L 96, 15.4.2009, s. 33. [25] Ú. v. EÚ L 23, 27.1.2009, s. 30. [26] Ú. v. ES L 327, 22.12.2000, s. 1. [27] SEK(2007) 341 [28] Ú. v. EÚ L 258, 4.10. 2007, s. 39. [29] KOM(2008) 46